Paġna fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32019M9226. Il-EUR-Lex hu l-aċċess fuq l-internet għal-liġi Ewropea. Il-Kunsill tal-Unjoni Ewropea ddeċieda li l-persuni li jidhru fl-Annessi msemmijin hawn fuq għandhom jiġu inklużi fil-lista ta' persuni u entitajiet soġġetti għall-miżuri restrittivi previsti fid-Deċiżjoni 2014/119/PESK u fir-Regolament (UE) Nru 208/2014 dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Ukrajna. Ir-raġunijiet għad-deżinjazzjoni ta' dawk il-persuni jidhru fl-entrati rilevanti f'dawk l-Annessi. Qiegħda tinġibed l-attenzjoni tal-persuni kkonċernati għall-possibbiltà li ssir applikazzjoni lill-awtoritajiet kompetenti tal-Istat(i) Membru/i rilevanti kif indikat fis-siti elettroniċi fl-Anness II għar-Regolament (UE) Nru 208/2014, sabiex tinkiseb awtorizzazzjoni biex fondi ffriżati jintużaw għal ħtiġijiet bażiċi jew ħlasijiet speċifiċi (ara l-Artikolu 4 tar-Regolament). Il-persuni kkonċernati jistgħu jippreżentaw talba lill-Kunsill, flimkien ma' dokumentazzjoni ta' sostenn, biex id-deċiżjoni li huma jiġu inklużi fil-lista msemmija hawn fuq tiġi kkunsidrata mill-ġdid, qabel l-1 ta' Novembru 2019 fl-indirizz li ġej: Qed tinġibed ukoll l-attenzjoni tal-persuni kkonċernati għall-possibbiltà li jikkontestaw id-deċiżjoni tal-Kunsill quddiem il-Qorti Ġenerali tal-Unjoni Ewropea, f'konformità mal-kondizzjonijiet stipulati fl-Artikolu 275(2) u l-Artikolu 263(4) u (6), tat-Trattat dwar il-Funzjonament tal-Unjoni Ewropea. Il-kontrollur ta' din l-operazzjoni ta' pproċessar huwa d-Dipartiment RELEX.1.C fid-Direttorat-Ġenerali għall-Affarijiet Barranin, Tkabbir u Protezzjoni Ċivili - RELEX fis-Segretarjat Ġenerali tal-Kunsill (SĠK), li jista' jiġi kkuntattjat f'dan l-indirizz: L-Uffiċjal għall-Protezzjoni tad-Data tas-SĠK jista' jiġi kkuntattjat f'dan l-indirizz: Uffiċjal tal-Protezzjoni tad-Data L-għan tal-operazzjoni ta' pproċessar huwa l-istabbiliment u l-aġġornament tal-lista ta' persuni soġġetti għal miżuri restrittivi f'konformità mad-Deċiżjoni 2014/119/PESK, kif emendata bid-Deċiżjoni (PESK) 2019/354, u r-Regolament (UE) Nru 208/2014, kif implimentat bir-Regolament ta' Implimentazzjoni (UE) 2019/352. Is-suġġetti tad-data huma l-persuni fiżiċi li jissodisfaw il-kriterji għall-elenkar fil-lista kif stabbiliti fid-Deċiżjoni 2014/119/PESK u r-Regolament (UE) Nru 208/2014. Id-data personali miġbura tinkludi d-data meħtieġa għall-identifikazzjoni tajba tal-persuna kkonċernata, id-dikjarazzjoni tar-raġunijiet u kwalunkwe data oħra relatata ma' dan. Id-data personali miġbura tista' titqassam skont kif ikun meħtieġ lis-Servizz Ewropew għall-Azzjoni Esterna u lill-Kummissjoni. Mingħajr preġudizzju għar-restrizzjonijiet skont l-Artikolu 25 tar-Regolament (UE) 2018/1725, l-eżerċizzju tad-drittijiet tas-suġġetti tad-data bħad-dritt ta' aċċess, kif ukoll id-drittijiet ta' rettifika jew ta' oġġezzjoni ser jiġi indirizzat skont ir-Regolament (UE) 2018/1725. Id-data personali ser tinżamm għal 5 snin minn meta s-suġġett tad-data jkun tneħħa mil-lista ta' persuni soġġetti għall-miżuri restrittivi jew il-validità tal-miżura tkun skadiet, jew sakemm ikunu fis-seħħ il-proċedimenti tal-qorti f'każ li dawn ikunu nbdew. Il-Kunsill tal-Unjoni Ewropea ddeċieda li l-persuni li jidhru fl-Annessi msemmijin hawn fuq għandhom jiġu inklużi fil-lista ta' persuni u entitajiet fl-Anness I għad-Deċiżjoni 2013/255/PESK u fl-Anness II għar-Regolament (UE) Nru 36/2012. Ir-raġunijiet għad-deżinjazzjoni ta' dawk il-persuni jidhru fl-entrati rilevanti f'dawk l-Annessi. Qed tinġibed l-attenzjoni tal-persuni kkonċernati għall-possibbiltà li ssir applikazzjoni lill-awtoritajiet kompetenti tal-Istat(i) Membru/i rilevanti kif indikat fis-siti web fl-Anness III għar-Regolament (UE) Nru 36/2012, sabiex tinkiseb awtorizzazzjoni biex il-fondi ffriżati jintużaw għal ħtiġijiet bażiċi jew ħlasijiet speċifiċi (ara l-Artikolu 16 tar-Regolament). Il-persuni kkonċernati jistgħu jibagħtu talba lill-Kunsill sad-29 ta' Marzu 2019, flimkien ma' dokumentazzjoni ġustifikattiva, li d-deċiżjoni li jiġu inklużi fil-lista msemmija hawn fuq għandha tiġi kkunsidrata mill-ġdid, fl-indirizz li ġej: Ser jittieħed kont ta' kwalunkwe osservazzjoni riċevuta għall-finijiet tar-rieżami li jmiss mill-Kunsill tal-lista ta' persuni u entitajiet iddeżinjati, f'konformità mal-Artikolu 34 tad-Deċiżjoni 2013/255/PESK u l-Artikolu 32(4) tar-Regolament (UE) Nru 36/2012. Qed tinġibed ukoll l-attenzjoni tal-persuni kkonċernati għall-possibbiltà li jikkontestaw id-deċiżjoni tal-Kunsill quddiem il-Qorti Ġenerali tal-Unjoni Ewropea, f'konformità mal-kondizzjonijiet stabbiliti fit-tieni paragrafu tal-Artikolu 275, u fir-raba' u s-sitt paragrafi tal-Artikolu 263 tat-Trattat dwar il-Funzjonament tal-Unjoni Ewropea. Il-kontrollur ta' din l-operazzjoni ta' pproċessar huwa d-Dipartiment RELEX.1.C fid-Direttorat-Ġenerali għall-Affarijiet Barranin, Tkabbir u Protezzjoni Ċivili - RELEX tas-Segretarjat Ġenerali tal-Kunsill (SĠK), li jista' jiġi kkuntattjat f'dan l-indirizz: L-għan tal-operazzjoni ta' pproċessar huwa l-istabbiliment u l-aġġornament tal-lista ta' persuni soġġetti għal miżuri restrittivi f'konformità mad-Deċiżjoni 2013/255/PESK, kif implimentata bid-Deċiżjoni ta' Implimentazzjoni (PESK) 2019/351, u r-Regolament (UE) Nru 36/2012, kif implimentat bir-Regolament ta' Implimentazzjoni (UE) 2019/350. Id-Direttorat Ġenerali għan-Netwerks tal-Komunikazzjonijiet, il-Kontenut u t-Teknoloġija tal-Kummissjoni Ewropea b'dan qed iniedi s-sejħa għall-proposti li ġejja sabiex jingħataw għotjiet għal proġetti skont il-prijoritajiet u l-objettivi definiti fil-Programm ta' Ħidma tal-2019-2020 fil-qasam tan-netwerks trans-Ewropej tat-telekomunikazzjoni fil-Faċilità Nikkollegaw l-Ewropa għall-perjodu 2014-2020. Qed jintlaqgħu proposti għal din is-sejħa: CEF-TC-2019-3: L-Arkivjar Elettroniku Il-baġit indikattiv totali disponibbli għall-proposti magħżula taħt din is-sejħa huwa ta' EUR 2,1 miljun. Id-dokumentazzjoni rispettiva tas-sejħa tinsab fuq is-sit web tat-Telekomunikazzjoni tal-Faċilità Nikkollegaw l-Ewropa: Din in-notifika tikkonċerna l-impriżi li ġejjin: Mitsubishi UFJ Trust and Banking Corporation ("MUTB", il-Ġappun) Il-grupp Colonil First State Global Asset Management ("CFSGAM", l-Awstralja). MUTB takkwista, fis-sens tal-Artikolu 3(1)(b) tar-Regolament dwar l-Għaqdiet, il-kontroll ta' CFSGAM kollu kemm hu. Il-konċentrazzjoni hija mwettqa permezz ta' xiri ta' ishma. MUTB hija sussidjarja proprjetà kollha kemm hi ta' Mitsubishi UFJ Financial Group, Inc. ("MUFG"), li topera mad-dinja kollha u tipprovdi firxa sħiħa ta' servizzi bankarji. Skont ir-reġjun ġeografiku, dawn jinkludu servizzi bankarji lill-konsumaturi, servizzi bankarji korporattivi u ta' investiment, kif ukoll ġestjoni tal-assi u servizzi ta' bejgħ u kummerċ. CFSGAM huwa n-negozju ta' ġestjoni tal-assi dinjija tal-Commonwealth Bank of Australia ("CBA"). CFSGAM joffri prodotti minn ekwitajiet, introjtu fiss u alternattivi (proprjetà u infrastruttura) għal investituri istituzzjonali kif ukoll investituri korporattivi / fil-livell tal-konsumatur. CFSGAM huwa attiv f'għadd ta' ġurisdizzjonijiet, inklużi Sydney, Edinburgu, Hong Kong, Londra, New York u Singapore. Barra mill-Awstralja huwa magħruf ukoll bħala First State Investments ("FSI"). Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Jinħtieġ li r-referenza li ġejja dejjem tiġi speċifikata: Il-kummenti jistgħu jintbagħtu lill-Kummissjoni permezz tal-email, permezz tal-faks jew permezz tal-posta. Uża d-dettalji ta' kuntatt ta' hawn taħt: Din in-notifika tikkonċerna l-impriżi li ġejjin: ArcelorMittal SA ("ArcelorMittal", il-Lussemburgu), iċ-ċentri ta' servizzi tal-azzar (steel service centres, SSCs) ta' Ilva f'Legarno u f'Paderno Dugnano (l-"SSCs ta' Ilva", l-Italja), li huma kkontrollati minn ArcelorMittal. ArcelorMittal u CLN jakkwistaw, fis-sens tal-Artikolu 3(1)(b) u 3 (4) tar-Regolament dwar l-Għaqdiet, il-kontroll konġunt tal-SSCs ta' Ilva. Il-konċentrazzjoni titwettaq permezz ta' trasferiment tas-sjieda minn ArcelorMittal għal AMCLN. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Jinħtieġ li r-referenza li ġejja dejjem tiġi speċifikata: Il-kummenti jistgħu jintbagħtu lill-Kummissjoni permezz tal-email, permezz tal-faks jew permezz tal-posta. Uża d-dettalji ta' kuntatt ta' hawn taħt: Din in-notifika tikkonċerna l-impriżi li ġejjin: LG Electronics Inc., ("LGE", il-Korea t'Isfel), Lufthansa Technik AG ("LHT", il-Ġermanja). Impriża konġunta maħluqa reċentement (joint venture, "JV", il-Ġermanja). LGE u LHT jakkwistaw, fis-sens tal-Artikolu 3(1)(b) u 3(4) tar-Regolament dwar l-Għaqdiet, il-kontroll konġunt ta' JV. Il-konċentrazzjoni hija mwettqa permezz ta' xiri ta' ishma f'kumpanija maħluqa ġdida li tikkostitwixxi f'joint venture. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Jinħtieġ li r-referenza li ġejja dejjem tiġi speċifikata: Il-kummenti jistgħu jintbagħtu lill-Kummissjoni permezz tal-email, permezz tal-faks jew permezz tal-posta. Uża d-dettalji ta' kuntatt ta' hawn taħt: Din in-notifika tikkonċerna l-impriżi li ġejjin: Carlyle U.S. Equity Opportunity Fund II, L.P., li tappartjeni għall-Carlyle Group, L.P. ("Carlyle", l-Istati Uniti tal-Amerka), TA Associates L.P. ("TA Associates", l-Istati Uniti tal-Amerka), Wu Holdco, Inc., li hija s-sid tal- grupp Weiman u finalment ikkontrollata mill-Cortec Group Fund V, L.P. ("Weiman Group", l-Istati Uniti tal-Amerka). Carlyle u TA Associates jakkwistaw, fis-sens tal-Artikolu 3(1)(b) tar-Regolament dwar l-Għaqdiet, il-kontroll konġunt ta' Weiman Group kollu kemm hu. Il-konċentrazzjoni hija mwettqa permezz ta' xiri ta' ishma. Carlyle tiġġestixxi assi alternattivi, billi tiġġestixxi fondi li jinvestu mad-dinja kollha f'erba' dixxiplini ta' investiment: Ekwità Privata Korporattiva (akkwiżizzjoni u kapital ta' tkabbir); Assi Reali (proprjetà immobbli, infrastruttura u enerġija, u riżorsi rinnovabbli); Kreditu tal-Kreditu Dinji (self ingranat u kreditu strutturat, kreditu opportunistiku, kreditu tal-enerġija, kreditu privat u kreditu f'diffikultà); u (iv) Soluzzjonijiet (programm ta' fond tal-fondi ta' ekwità privata u attivitajiet relatati sekondarji u ta' koinvestiment). TA Associates hija attiva fl-oqsma tal-investimenti ta' ekwità privata permezz ta' diversi fondi f'ħames setturi ewlenin, jiġifieri t-teknoloġija, is-servizzi finanzjarji, il-kura tas-saħħa, il-konsumatur u l-industriji tas-servizzi tan-negozju fl-Amerika ta' Fuq, l-Ewropa u l-Asja. Weiman Group huwa manifattur u distributur ta' prodotti tat-tindif tas-superfiċje kemm għall-unitajiet domestiċi kif ukoll għall-klijenti kummerċjali fis-servizzi tal-ikel u tal-kura tas-saħħa. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Jinħtieġ li r-referenza li ġejja dejjem tiġi speċifikata: Il-kummenti jistgħu jintbagħtu lill-Kummissjoni permezz tal-email, permezz tal-faks jew permezz tal-posta. Uża d-dettalji ta' kuntatt ta' hawn taħt: L-applikazzjoni għall-approvazzjoni ta' din l-emenda minuri tista' tiġi kkonsultata fil-bażi tad-data DOOR tal-Kummissjoni. Ir-Renju Unit Klassi 1.8. Prodotti oħrajn elenkati fl-Anness I tat-Trattat (ħwawar eċċ.) "Anglesey Sea Salt"/"Halen Môn" huwa l-isem mogħti lil qxur tal-melħ miġbura fl-Istrett ta' Menai f'Anglesey, fit-Tramuntana ta' Wales. Huma qxur ta' lewn abjad kristallin, ċatti u rotob, li fihom iktar minn 30 mikroelement u huma ħielsa mill-addittivi. Il-qxur tal-melħ ma fihomx iktar minn 2 ċentimetri għat-tul fil-mument tal-gradazzjoni. Il-kontenut minerali tal-"Anglesey Sea Salt"/"Halen Môn" jiddistingwih sew fid-dehra, fis-sawra, fit-togħma u s-sensazzjoni fil-ħalq. Il-melħ għandu togħma mielħa kkonċentrata u sawra tqarmeċ, bis-saħħa tal-kalċju u tal-manjeżju misjubin b'mod naturali wara l-proċess uniku tat-tlaħliħ. Dan jagħti lill-"Anglesey Sea Salt"/"Halen Môn" id-dehra bajda u t-togħma nadifa tiegħu, mingħajr ebda ħjiel ta' mrar li jista' jiġi kkawżat minn kalċju żejjed. Il-kwalitajiet uniċi tal-"Anglesey Sea Salt"/"Halen Môn" ġejjin mill-materja prima – l-ilma baħar safi u l-metodu ta' kristallizzazzjoni u tlaħliħ tal-melħ. L-"Anglesey Sea Salt"/"Halen Môn" huwa melħ tal-baħar ħieles mill-addittivi, li fih il-mikroelementi u l-minerali naturali li ġejjin: Kompożizzjoni Klorur tas-sodju Iżjed minn 90 % tal-piż Ilma Anqas minn 4 % Ċomb anqas minn 2 mg/kg anqas minn 200 mg/kg anqas minn 0,5 mg/kg anqas minn 0,1 mg/kg anqas minn 0,5 mg/kg anqas minn 2 mg/kg preżenti bħala mikroelement Manjeżju Mill-inqas 0,2 % Kalċju Jiġu prodotti tliet gradi differenti ta' qxur tal-melħ: aħrax, fin u mitħun. Il-proċessi kollha ta' produzzjoni u preparazzjoni jsiru fiż-żona ddefinita, taħt kundizzjonijiet ikkontrollati sabiex jiġi żgurat prodott aħħari konsistenti. Dawn il-proċessi jinkludu: Ippompjar u filtrazzjoni tal-ilma baħar Konċentrazzjoni tas-salmura Kristallizzazzjoni Ġbir tal-kristalli tal-melħ Tlaħliħ L-Istrett ta' Menai, il-gżira ta' Anglesey, fit-Tramuntana ta' Wales. L-Istrett ta' Menai huwa l-istrixxa baħar li tifred il-gżira ta' Anglesey mill-art ewlenija ta' Wales. L-Istrett jibda minn Fort Belan fit-tarf tal-Lbiċ tan-naħa tat-terraferma ta' Wales (SH 115 440610) u l-promontorju ta' Abermenai li fin-naħa ta' Anglesey (OS 115 SH 443615), u jispiċċa f'linja bejn il-moll li joħroġ għal fuq l-istrett fin-naħa ta' Anglesey (SH 580740) u tarf il-moll ta' Bangor fin-naħa tal-art ewlenija (SH 582 736). Iż-żona taqa' taħt il-ġuriżdizzjoni tal-Caernarfon Harbour Trust. L-ispeċifiċità taż-żona tissejjes fuq il-kundizzjonijiet klimatiċi, il-frugħ mill-marea, u n-nuqqas ta' industrija peżanti jew ta' tbaħħir. Il-karattru uniku tal-prodott jitnissel parzjalment mill-firxa estrema tal-frugħ ta' "l fuq minn 9,5 metri, li jfisser li l-Istrett jinbidel darbtejn kuljum mid-dħul tal-marea. L-ogħla frugħ doppju, li mhuwiex tas-soltu u li jseħħ meta l-Kurrent tal-Golf jilħaq il-gżira u jdur magħha, jgħin biex joħloq il-bilanċ ta' mikroelementi, u jġib miegħu massa ġdida ta' ilma baħar kuljum li wieħed jista" jtella' minnha. Il-Kurrent tal-Golf jasal mill-Atlantiku u jilħaq ix-xtut tal-Punent tal-Brittanja. Huwa iktar sħun mix-xatt tal-Punent, billi s-superfiċje tilħaq medja ta' 15-il grad fis-sajf, u l-qiegħ għandu medja ta' 12-il grad. Il-medja tas-salinità tal-ilma baħar hija bejn 34,25 u 35 parti għal kull 1 000 madwar iż-żona, għalkemm kapaċi tilħaq livelli sa 36. Dan kollu jikkontribwixxi għat-togħma qawwija tal-"Anglesey Sea Salt"/"Halen Môn", tant li m'hemmx bżonn jintuża ħafna għat-taħwir tal-ikel. Barra minn hekk, is-sikka tar-ramel u s-sikka tal-maskli jippermettu li l-ilma jissaffa minn qabel. Il-frott tal-baħar bil-qoxra jislet il-kalċju mill-ilma baħar waqt l-istaġun tat-tkabbir. Il-kwalità tal-materja prima għandha effett dirett fuq il-kwalità tal-melħ tal-baħar. Il-proċess ta' tlaħliħ ta' dan il-prodott huwa uniku wkoll. Il-kontenut minerali tal-"Anglesey Sea Salt"/"Halen Môn" jiddistingwih sew fid-dehra, fis-sawra, fit-togħma u fis-sensazzjoni fil-ħalq. Il-qxur tiegħu huma kbar, iqarmċu, ċatti u mhux ikkusksjati. Għandu togħma mielħa kkonċentrata b'sawra tqarmeċ. It-tlaħliħ tal-melħ jagħtih dehra bajda u togħma nadifa, mingħajr ebda ħjiel ta' mrar li jista' jirriżulta minn kalċju żejjed. Il-materja prima tal-ilma baħar safi, il-metodu ta' kristallizzazzjoni u t-tlaħliħ tal-melħ jagħtu lill-"Anglesey Sea Salt"/"Halen Môn" kwalitajiet uniċi. Huwa melħ ħieles mill-addittivi, li fih mikroelementi u minerali li jinsabu b'mod naturali. L-"Anglesey Sea Salt"/"Halen Môn" huwa stabbilit sew u magħruf ħafna fl-industrija tal-ikel kemm fir-Renju Unit kif ukoll madwar id-dinja. Bħala prodott ta' kwalità, jintuża minn ħafna chefs u gastronomi primi, u jidher ta' spiss bħala ingredjent imsemmi fuq il-menus tagħhom. Bosta ristoranti u negozji agroalimentari magħrufin urew il-preferenza tagħhom għal dan il-melħ. Dawn li ġejjin huma kummenti li jirrikonoxxu t-togħma u r-reġjun tal-"Anglesey Sea Salt"/"Halen Môn". "Ebda melħ ma jħabbatha mal-'Anglesey Sea Salt'/'Halen Môn': għandu togħma pura, gidma perfetta, u konsistenza tqarmeċ delizzjuża." Chef u sid, Plas Bodegroes, Pwllheli, Wales "Jiena nuża l-'Anglesey Sea Salt'/'Halen Môn' għaliex jidħol kexxun fil-filosofija tiegħi dwar l-ikel; l-ingredjenti tajbin ma tridx wisq għerf magħhom biex iddawwarhom f'ikliet mill-aqwa. L-'Anglesey Sea Salt'/'Halen Môn' itejjeb kull platt li nitfgħu fih." Esperta dwar l-Industrija tal-Ikel, blogger u chef "L-'Anglesey Sea Salt'/'Halen Môn' jinsilet b'kura kbira, permezz ta' sistema innovattiva li tippreżerva l-mikroelementi u l-minerali kollha tal-ilma baħar frisk u mibrum tal-Istrett ta' Menai. Minħabba l-istruttura minerali kumplessa tal-'Anglesey Sea Salt'/'Halen Môn', iż-żoni tat-togħma kollha tal-palat isiru sensittivi, u b'hekk l-ikel jiġi jtiegħem tassew b'saħħtu." Kittieb dwar l-ikel "Il-qxur delikati tal-'Anglesey Sea Salt'/'Halen Môn' iħallu togħma bnina persistenti fuq ix-xufftejn, bħall-ilma baħar ċar ta' Anglesey li jinġabru minnu, u jżidu profondità li tqanqal lil kull platt li fih jintużaw… Hija xi ħaġa li tibdillek ħajtek." Awtur, kittieb dwar l-ikel u xandar Storikament, l-ewwel dokumentazzjoni dwar il-ħidma tal-melħ fil-gżira ta' Anglesey ġejja minn żmien ir-Rumani. Il-ħidma tal-melħ laħqet il-quċċata tagħha fl-ewwel snin tas-seklu 18. Jeżistu fdalijiet ta' salini f'Holyhead, fuq "Salt Island" ("Ynys Halen" bil-Welsh), gżejra fit-Tramuntana ta' Anglesey li hija konnessa bi triq mal-gżira ewlenija. Salt Island kisbet isimha mis-salini li kienu jipproċessaw l-ilma baħar biex isir il-melħ. Il-fabbrika ingħalqet fis-seklu 18 peress li kien qiegħed jintuża melħ tal-blat biex "isaħħaħ is-salmura", xi ħaġa li kienet meqjusa bħala tbagħbis. L-Istrett ta' Menai jieħu mill-Kurrent tal-Golf nadif, u ma għandu ebda belt kbira jew sit tal-industrija peżanti ma' xtutu. Barra minn hekk, il-firxa estrema tal-frugħ tal-baħar, li biha l-ilma tal-Istrett jinbidel darbtejn kuljum, twassal għall-bilanċ fil-mikroelementi li jibqa' jġedded l-ilma baħar u jagħti lill-"Anglesey Sea Salt"/"Halen Môn" it-togħma u d-dehra karatteristiċi tiegħu. Il-livell tajjeb ta' togħma u dehra tal-melħ jintlaħaq bis-saħħa ta' taħriġ u ħiliet artiġjanali esperti. (it-tieni subparagrafu tal-Artikolu 6(1) ta' dan ir-Regolament) Il-lista mħejjija minn dan il-Kumitat tan-NU tinkludi: ISIL (Da'esh) u Al-Qaida; persuni fiżiċi jew ġuridiċi, entitajiet, korpi u gruppi assoċjati ma' ISIL (Da'esh) u Al Qaida; kif ukoll persuni ġuridiċi, entitajiet u korpi li huma proprjetà ta' xi waħda minn dawn il-persuni, entitajiet, korpi u gruppi jew huma kkontrollati minnhom, jew b'xi mod iservu ta' appoġġ għalihom. Atti jew attivitajiet li jindikaw li individwu, grupp, impriża, jew entità huma "assoċjati ma'" ISIL (Da'esh) u Al Qaida, jinkludu: il-parteċipazzjoni fl-iffinanzjar, l-ippjanar, l-iffaċilitar, it-tħejjija jew it-twettiq ta' atti jew attivitajiet li jsiru minn, flimkien ma', taħt isem, f'isem jew b'appoġġ għal ISIL (Da'esh) u Al-Qaida jew minn kull ċellola, grupp affiljat, grupp żgħir li jinqata' minnhom jew derivat tagħhom; il-forniment, il-bejgħ jew it-trasferiment ta' armi u materjal relatat lil xi waħda minnhom; ir-reklutaġġ għal xi waħda minnhom; jew xi forma oħra ta' appoġġ għall-atti jew l-attivitajiet ta' xi waħda minnhom. HAMZA USAMA MUHAMMAD BIN LADEN jista' fi kwalunkwe ħin iressaq talba lill-Ombudsperson tan-NU, flimkien ma' kwalunkwe evidenza dokumentata, biex tiġi rrikunsidrata d-deċiżjoni li jiġi inkluż fil-lista tan-NU msemmija hawn fuq. Tali talba għandha tintbagħat lill-indirizz li ġej: Għal aktar informazzjoni ara https://www.un.org/sc/suborg/en/sanctions/1267/aq_sanctions_list/procedures-for-delisting. Il-miżuri li ġejjin tar-Regolament (KE) Nru 881/2002 japplikaw għall-individwi u l-entitajiet li jinsabu fl-Anness I: l-iffriżar tal-fondi u tar-riżorsi ekonomiċi kollha li jappartjenu lill-individwi u l-entitajiet ikkonċernati, jew li huma proprjetà tagħhom jew miżmuma minnhom, u l-projbizzjoni (fuq kulħadd) milli jagħmel disponibbli fondi u riżorsi ekonomiċi lill-individwi u l-entitajiet ikkonċernati jew għall-benefiċċju tagħhom, kemm direttament kif ukoll indirettament (l-Artikoli 2 u 2a); kif ukoll il-projbizzjoni tal-għoti, il-bejgħ, il-forniment jew it-trasferiment ta' pariri tekniċi, assistenza jew taħriġ relatati ma' attivitajiet militari lil kull individwu jew entità kkonċernata, kemm direttament kif ukoll indirettament (l-Artikolu 3).
Extracted from C_083_2019.html